מוריס אל מדיוני

מוריס אל מדיוני (בערבית: موريس المديوني, בצרפתית: Maurice El Medioni; נולד ב-18 באוקטובר 1928) הוא פסנתרן, זמר ומלחין יהודי ממוצא אלג'יראי, שמאז 2011 חי ופועל בישראל.

קורות חייו 
אל מדיוני נולד בשנת 1928 בעיר אוראן שלחופי אלג'יריה (שהייתה אז בשליטת צרפת). בגיל 9 גילה בבית פסנתר חלוד שאותו קנה אחיו בשוק הפשפשים והחל ללמד את עצמו לנגן בו ללא מורה. כתוצאה מכך, נגינתו מזכירה לעיתים לפריטה על עוד. בשנת 1942 כבשו כוחות בעלות הברית את אלג'יריה והקימו בר בשם Red Cross באוראן, שבו ניגנו החיילים שירי ג'אז, שירי חיילים וימאים, בוגי ווגי ומוזיקה לטינית, אותם למד אל-מדיוני.

מאוחר יותר, כאשר ניגן בהרכב של זמרי ראי אלג'יריים נחשף לצלילי מולדתו וכן למוזיקה אנדלוסית שגם אותה שילב בסגנונו הייחודי. אל-מדיוני היה הראשון שהכניס פסנתר למוזיקת הראי האלג'יראית. הוא הפך למוזיקאי פופולרי והועסק כפסנתרן בהיכל האופרה של אוראן, שם ניגן לצידם של אמנים אלג'יראים מוכרים.

בשנת 1962, עם סיום מלחמת העצמאות של אלג'יריה נאלץ אל מדיוני, כמו רבים מהתושבים הצרפתים והיהודים לעזוב את אלג'יריה. הוא עלה לישראל והתיישב באשדוד, אך לא נקלט ועבר לגור בפריז. לימים תיאר זאת כתקופה הקשה בחייו, כאשר נאלץ לחיות מהיד לפה בפריז. לאחר מכן התגורר בעיר מרסיי שבצרפת, והפך למוכר ברחבי העולם כפסנתרן מוזיקת עולם ייחודי המשלב מוזיקה אנדלוסית, קובנית, אלג'יראית, ג'אז ועוד.

בשנת 2007 זכה בפרס ה-BBC למוזיקת עולם.

בשנת 2011 אל מדיוני עלה לישראל והתיישב בנתניה.

במוזיקה הישראלית 
אל מדיוני ליווה את השיר "נשמתי" של עמיר בניון, וכן חבר לדויד ברוזה בביצוע של הזמר גוסטו לשיר "האישה שאיתי". מדיוני גם כתב את השיר "Ana N'habek" ("אני אוהב אותך") שאותו ביצעה להקת "טיפקס" באלבום האוסף שלהם ואת השיר "אהלן וסהלן" שאותו ביצעה גם להקת שפתיים.

אל-מדיוני גם שיתף פעולה עם התזמורת האנדלוסית הישראלית והשתתף בשני תקליטים שלהם – "צור שהחייני" ו"תושיא".

בשנת 2017 יצאה לאור (באנגלית) האוטוביוגרפיה שלו, שאותה כתב בצרפתית.

לכבוד יום הולדתו ה-90 השיקה קרן בית אבי חי את המופע "אלג'יר – צרפת – ישראל", מופע הוקרה בהשתתפותו ובהשתתפות נטע אלקיים, והזמרים האורחים עמיר בניון יסמין לוי.

דיסקוגרפיה 
 צרפת 1996 – Café Oran
 2006 צרפת – Descarga Oriental
 2000 ישראל – סמאי (עם יאיר דלאל)

ב-6 ביוני 2011 נערך, במסדרת "פסטיבל ישראל", ערב מחווה לכבודו בו הוא השתתף.

לקריאה נוספת
 Maurice El Medioni, A Memoir: From Oran to Marseilles (1938-1992), Edited by Max Reinhardt, translated by Jonathan Walton, London: Watkins Media, 2017

קישורים חיצוניים 

 תקליטי פירניה, מוריס אל-מדיוני – מידע על האמן ותקליטים שלו שמפיץ הלייבל (באנגלית)
 רדיו 3 של ה-BBC מוריס אל-מדיוני, חתן פרס מוזיקת עולם לשנת 2007

הערות שוליים

זוכי פרס תור הזהב
זמרים יהודים אלג'יראים
זמרים יהודים צרפתים
זמרים ישראלים
ישראלים ילידי אלג'יריה
כותבי אוטוביוגרפיה יהודים
מלחינים יהודים אלג'יראים
מלחינים יהודים צרפתים
מלחינים ישראלים
נגנים ישראלים
עולים בשנות ה-1960
עולים בשנות ה-2010
פסנתרנים יהודים אלג'יראים
פסנתרנים יהודים צרפתים
פסנתרנים ישראלים
צרפתים ילידי אלג'יריה הצרפתית
צרפתים ממוצא יהודי-אלג'יראי
ישראלים שנולדו ב-1928
אומנים יהודים שפעלו בארצות ערב